इक : प्यारे दर्शको। मैं तुंदे नै इक प्राईवेट गल्ल करना चाह्न्ना। बड़ी मुश्कलैं, बचदे-बचांदे, भलेआं ठीक बेल्ला दिक्खियैं तुंदे सामनै हाजर होआं। तुस सोचदे होगे ओ जे केह् फजूल किस्म दा आदमी ऐ। नां जान ना पन्छान ते करना चांह्दा ऐ प्राईवेट गल्ल। तुस चिंता नीं करो। मैं कोई बी ऐसी प्राईवेट गल्ल नी करङ जिसदे शा तुस झक्क बुज्झो जां संगो-शर्माओ। मैं तें भलेंआं सधारण जेही गल्ल करङ। जिसी तुस पैह्लें गै जानदे होगे ओ। कि जे साढ़ी जान-पन्छान इन्नी परानी ऐं, जिन्ने पराने अस आं। अस इस धरती बासी। इत्थू दे बसनीक। हूनैं-हूनैं जो किश तुसें दिक्खेआ, ओ फिल्म निही उसदा ट्रेलर बी निहा, सिर्फ इक सलाईड मात्र ही तुसें गी चेता होने न ओ दिन, जदूं असें गी साढ़ा फर्ज, साढ़ा कम्म समझाया गेआ हा, सौंपेआ गेआ हा। चेता करो। हां-हां....कोशश करो।